**ЧРЕЗ**

**Г-ЖА ЦЕЦКА ЦАЧЕВА**

**ПРЕДСЕДАТЕЛ**

**НА 43-ОТО НАРОДНО СЪБРАНИЕ**

**ДО**

**Д-Р ПЕТЪР МОСКОВ**

**МИНИСТЪР НА ЗДРАВЕОПАЗВАНЕТО**

**В Ъ П Р О С**

от **ГЕОРГИ ГЬОКОВ,**

народен представители от ПГ „БСП лява България“

На основание чл. 90, ал. 1 от Конституцията на Република България и чл. 91, ал. 1 от Правилника за организацията и дейността на Народното събрание внасям въпрос

**ОТНОСНО:** лекарствената ценова политика, която ще бъде следвана от Министерството на здравеопазването.

**Уважаеми г-н Министър,**

Напоследък в Интернет пространството се появиха публикации (и снимки), в които се сравняват цените на едни и същи стоки в страни от Европейския съюз и България. В т.ч. на български стоки, в т.ч. и на лекарства. И повярвайте цените не са никак в полза на българските потребители. Това кара много българи да се възмущават от лекарствената ценова политика, която се прилага и да пътуват в чужбина, за да си купят лекарства. Днес с обществени средства от здравните осигуровки на българските граждани се плащат за лекарства пет пъти повече пари отколкото в началото на реформите през 2000-та година.

Колкото и цинично да звучи, ще си позволя да кажа, че в световен мащаб, а и България не прави изключение, съвременната медицина се ръководи от олигарси, които са начело на големи фармацевтични компании и успяват, благодарение на огромните финансови средства които са придобили, да подкупват правителства, министри, политици, управители на лечебни заведения и да реализират принципа си: „ … колкото повече болни хора, толкова повече процъфтява фармацевтичния бизнес …“.

Не е тайна и предполагам не е нова информация за Вас, г-н Министър, че в България, фармацевтични олигарси създадоха монополно обслужване на българските граждани и безумно високи цени на лекарствата. Така си гарантират комфорт и печалби с които да финансират медии, футболни клубове, управляващи партии и т.н.

В същото време, от години няма ясна институционална отговорност в сферата на лекарствената ценова политика въпреки, че съществуват редица институции, които отговарят за формирането на такава политика и за регулацията на цените на медикаментите. И обществото трябва да знае как си вършат те работата и оправдават ли съществуването си?

И си задавам въпроса, който и вие като Министър на здравеопазването би трябвало настойчиво да си задавате: Недостижима мечта ли е „административна реформа“ на институциите, формиращи лекарствената политика, която да гарантира провеждане на единна политика, която да осигурява достъп на всички българи до модерни лекарствени средства, която да гарантира координирана политика на регулация на цените и да осигурява стабилност, устойчивост и предвидимост в отношенията между фармацевтичната индустрия и публичните фондове за здравеопазване.

**Уважаеми г-н МИНИСТЪР,**

Ако наистина ще сме Европейска държава, а не само затова, че сме подписали договор за присъединяване към ЕС, то все някога и у нас трябва да се направи първата крачка, трябва да се случи нещо, което да облекчи живота на хората, които не от добро са принудени да закупуват лекарства. И в тази връзка е въпроса ми към Вас:

**Кога ще се имаме адекватна, координирана лекарствена политика на регулация на цените и контрол върху лекарствената терапия?**

**Кога ще формираме видимо за обществото и държавата съответствие на медицинската необходимост и финансовия, бюджетен ресурс?**

*Моля отговорът да бъде в писмен вид.*

 **Народен представител:**

**Георги Гьоков**